Endurbótum á rafstöð RARIK í Grímsey er nú að ljúka en búnaður hennar var orðinn gamall og þarfnaðist endurnýjunar . Settar voru upp þrjár nýjar Scania 160 kW díselvélar sem hver og ein nægir til að anna orkuþörf í eyjunni en ef álag eykst ræsir stjórnkerfið aðra vél í samkeyrslu . Vélarnar eru reknar sem sjálfstæðar einingar og er hægt að taka hverja einingu úr notkun ef þörf er á vegna viðhalds . Við val á vélum var tekið mið af eldsneytis - og varmaorkunýtni þeirra . Samhliða var allur raf - og stýribúnaður og stoðkerfi stöðvarinnar endurnýjaður í því skyni að gera rafstöð RARIK í Grímsey eins sjálfvirka og framast er kostur og að bæta vöktunar - og fjarstýrimöguleika og auka þar með áreiðanleika . Þá var sett upp nýtt og fullkomið loftræstikerfi sem tryggir loftskipti í rafstöðvarbyggingunni og dregur úr raka og seltu í innblásturlofti . Varmaorkan frá nýju díselvélunum mun að hluta til nýtast til að hita upp sundlaug Grímseyinga . EFLA verkfræðistofa var aðalhönnuður og ráðgjafi RARIK við verkið og sá um verkeftirlit á framkvæmdatímanum . Næsta sumar er áætlað að lagfæra húsnæði stöðvarinnar að utan og ganga frá lóð og frárennslislögnum með olíugildrum og að endurnýja birgðatank . Við endurbætur á rafstöðinni í Grímsey var miðað við að gera stöðina eins sjálfvirka og kostur er og að auka áreiðanleika með bættum vöktunar - og fjarstýrimöguleikum . Búnaður rafstöðvarinnar eftir endurnýjun .